Ústav slovenskej literatúry SAV, v. v. i.

Vás pozýva

na literárnohistorické kolokvium

**Autor a kontext v interpretácii diel staršej slovenskej literatúry,**

ktoré sa uskutoční **27. septembra 2022**

v zasadacej miestnosti Ústavu slovenskej literatúry SAV, v. v. i.,

Dúbravská cesta 9, Bratislava.

Výskum funkčne i kvalitatívne rôznorodých pamiatok staršej slovenskej literatúry (od jej počiatkov až do 30. rokov 19. storočia) čoraz intenzívnejšie potvrdzuje, že aj pri nich je potrebné venovať sústredenú pozornosť podobám autorského subjektu. Determinanty a formy jeho prezentácie zohrávajú zásadnú úlohu pri interpretácii diel a pri hodnotení ich estetickej kvality.

Cieľom kolokvia je ponúknuť priestor na rozšírenie diskusie o význame autorského subjektu v literárnej komunikácii. Jeho ambíciou je posunúť výskum problematiky subjektu v skorších vývinových obdobiach a súbežne s tým iniciovať systematickejší výskum problému intencionality v staršej slovenskej literatúre.

Privítame preto príspevky zamerané na problematiku autorského zámeru, autorskej stratégie, miery a možností osobnostného vkladu autora v širších súvislostiach, zohľadňujúcich špecifiká historického a spoločenského kontextu, ako aj funkciu diela v danom čase a priestore, so zreteľom na vplyv literárnej tradície a literárnych konvencií.

Prihlášky prijímame do 31. augusta 2022 na adrese lenka.riskova@gmail.com.

Maximálny časový rozsah príspevku je 15 minút (cca 6 normostrán).

Tešíme sa na stretnutie.

Dopracované príspevky budú ponúknuté na publikovanie v časopise *Slovenská literatúra* (<http://www.uslit.sav.sk/veda-a-vyskum/casopis-slovenska-literatura/zakladne-informacie/>).

Kolokvium je výstupom grantu VEGA 2/0045/21 *Subjekt – intencia – text (podoby poetiky staršej slovenskej literatúry*

**NÁVRATKA**

Meno, priezvisko, tituly:

Adresa pracoviska:

E-mail:

Názov príspevku:

Anotácia (700 – 1500 znakov):